**Előterjesztés a Közép-Duna Vidéke Hulladékgazdálkodási Önkormányzati Társulás Társulási Megállapodásának módosítására**

/második körben, a tagi önkormányzatok véleményezését követően, a tagi önkormányzatok módosító javaslatait is tartalmazó döntést igénylő előterjesztés/

**Tisztelt Polgármester Asszony/Úr!**

**Tisztelt Képviselő-testület!**

Jelen előterjesztés a Közép-Duna Vidéke Hulladékgazdálkodási Önkormányzati Társulás Társulási Megállapodásának módosításáról szól, amely már tartalmazza a véleményezésre megküldött anyagra a tagi önkormányzatok által tett észrevételeket is a Társulási Megállapodás IV/2.4. pontjában foglaltaknak megfelelően. *„A tagi önkormányzatok kötelezettséget vállalnak arra, hogy a Társulás által megküldött, döntést igénylő előterjesztésekre a kézhezvételtől számított 30 napon belül tesznek észrevételt, módosító javaslatot, melyet írásban haladéktalanul megküldenek a Társulási Tanács elnökének. Ezen határidő lejártát követően észrevétel, módosító javaslat nem tehető. A Tagi önkormányzatok kötelezettséget vállalnak arra, hogy a Társulás által megküldött, a tagi önkormányzatok módosító javaslatait is tartalmazó döntést igénylő előterjesztésekről a kézhezvételtől számított 30 napon belül határozatot hoznak, melyet a döntést követő 15 napon belül a Társulási Tanács elnökének megküldenek.”*

Tagi önkormányzatoktól érkezett módosító javaslatok, észrevételek:

Módosító javaslat, észrevétel Székesfehérvár Megyei Jogú Város polgármesterétől érkezett.

Székesfehérvár Megyei Jogú Város polgármestere levelében kérte, hogy a Magyarország helyi önkormányzatairól szóló 2011. évi CLXXXIX. törvény 93.§ 2. pontjában foglaltak alapján a Társulási Megállapodás a tagi önkormányzat képviselőjének megjelölését tartalmazza. A Társulási Tanács tagjainak felsorolását javasolta a Társulás Szervezeti és Működési Szabályzatában rögzíteni. Kezdeményezte továbbá a Társulás kormányzati funkció szerinti alaptevékenységeinek áttekintését, a megállapodás mellékletében a tagi önkormányzatok képviselőjének és a települések lakosságszámának javítását, az egységes szerkezetű Társulási Megállapodásban a lábjegyzetek törlését tekintettel arra, hogy hatályos módosításra ezidáig nem kerülhetett sor. Kezdeményezte, hogy az egységes szerkezetű Társulási Megállapodás keltezéseként a módosítás hatályba lépésének napja kerüljön megjelölésre, mely megegyezik a tagi önkormányzatok képviselő testületi közül az utolsóként meghozott határozat napjával, továbbá több, a módosítás szövegezését érintő javaslatot tett.

Mivel a többi tagi önkormányzattal ellentétben Oroszlány Város Önkormányzat Képviselő-testülete a 2014. évben megküldött módosító javaslatról két pontban eltérő döntést hozott, azok nem léphettek hatályba, így jelen határozat tervezet 21. és 22. pontjaiban az érintett módosító javaslatok visszavonását kezdeményezzük.

A Társulási Megállapodás módosító javaslatokkal egységes szerkezetbe foglalt szövegét az előterjesztés melléklete tartalmazza.

A fentiek alapján, jelen előterjesztés e-mail útján történő közlésétől számított 30 napon belül tisztelettel kérjük a határozat tervezetben foglaltak elfogadását és a döntésről szóló határozatnak a Társulási Tanács elnöke részére történő megküldését.

Határozat- tervezet

Társulási Megállapodás módosításáról

…………………………Önkormányzat Képviselő-testülete a Közép-Duna Vidéke Hulladékgazdálkodási Önkormányzati Társulás Társulási Megállapodásának módosítására vonatkozó javaslatot megvitatta és a következő határozatot hozta:

………………………………. Önkormányzat Képviselő-testülete a „Magyarország helyi önkormányzatairól” szóló 2011. évi CLXXXIX. törvény 88. § (2) bekezdése alapján a 2006. szeptember 19. napján alapított Közép-Duna Vidéke Hulladékgazdálkodási Önkormányzati Társulás Társulási Megállapodását (továbbiakban: Társulási Megállapodás) az alábbiak szerint módosítja:

**I.**

**1. A Társulási Megállapodás tagi önkormányzatok címét és képviselőjét tartalmazó felsorolásból törlésre kerül** a Martonvásár térség megnevezés alatt szereplő Felcsút község Önkormányzata, a Várpalota térség megnevezés alatt szereplő Várpalota város Önkormányzata, valamint a Várpalota térség megnevezés. Várpalota térség törlésére tekintettel Csór Község Önkormányzata, Öskü Község Önkormányzata, Ősi Község Önkormányzata és Tés Község Önkormányzata Székesfehérvár térségébe kerül besorolásra.

**2. A Társulási Megállapodás tagi önkormányzatok címét és képviselőjét tartalmazó felsorolás** Dömsöd térség megnevezés alatt **kiegészül:** Ócsa Város Önkormányzata 2364 Ócsa Bajcsy Zs. u .2. képv.: Bukodi Károly polgármester, Taksony Nagyközség Önkormányzata 2335 Taksony Fő út 85. képv.: Kreisz László polgármester

**3.A Társulási Megállapodás IV/3. pontja első bekezdésében** szereplő „90.§ (5) és (8) bekezdésekben,” szövegrész helyébe „90.§ (8) bekezdésben,” szövegrész lép.

**4. A** **Társulási Megállapodás IV/3.2. c) pontjában** szereplő „Ht. 88.§ (4) a, b, d, pontokban” szövegrész helyébe „Ht. 88.§ (4) bekezdés a), b) és d) pontokban” szövegrész lép.

**5. A Társulási Megállapodás V. fejezetének második bekezdése helyébe az alábbi szövegrész lép:**

„A Társulás szakágazati besorolása:841218 Lakás- kommunális szolgáltatások igazgatása*.*

A Társulás kormányzati funkció szerinti alaptevékenységei:

013360 Más szerv részére végzett pénzügyi-gazdálkodási, üzemeltetési, egyéb szolgáltatások

051040 Nem veszélyes hulladék kezelése, ártalmatlanítása

051060 Veszélyes hulladék kezelése, ártalmatlanítása

051010 Hulladékgazdálkodás igazgatása

013350 Az önkormányzati vagyonnal való gazdálkodással kapcsolatos feladatok”

**6. A Társulási Megállapodás V. rész V/1. a) pont első bekezdésének** második mondatából törlésre kerül a „melyet az 1. sz. melléklet tartalmaz„ szövegrész.

**7. A Társulási Megállapodás V/1.c) pontjának második bekezdésének** második mondatából törlésre kerül a „féléves és háromnegyed” szövegrész.

***8.* A Társulási Megállapodás teljes szövegében** az elnökhelyettes és elnökhelyettesek megnevezések helyébe alelnök és alelnökök megnevezés lép.

**9. A Társulási Megállapodás VII/1. pontjának első bekezdése** az alábbi mondattal egészük ki: „Az önkormányzatok által delegált tagok felsorolását a Szervezeti és Működési Szabályzat tartalmazza.”

**10. A** **Társulási Megállapodás VII/1.1. a) pontja** helyébe az alábbi szövegrész lép:

„a) a Társulási Tanács elnökének, alelnökének, Operatív Tanács tagjának, Operatív Tanács elnökének, Felügyelő Bizottsági tagjának, Felügyelő Bizottság elnökének a megválasztása, visszahívása,”

**11.** A **Társulási Megállapodás VII/1.1. o) pontja** helyébe az alábbi szövegrész lép:

„o) Projekt Iroda létrehozása, a Projekt Irodavezetője felett a kiemelt munkáltatói jogok (kinevezés, felmentés) gyakorlása”

**12. A** **Társulási Megállapodás VII/1.2. pont harmadik bekezdésének** utolsó mondata helyébe a következő mondat lép: „A Társulás érintett tisztségviselőinek megbízatása határozott időre szól.”

**13. A Társulási Megállapodás VII/1.2. pontjának hatodik bekezdésének** utolsó mondata törlésre kerül.

**14. A** **Társulási Megállapodás VII/1.2. pont nyolcadik bekezdésében** „A VII/1.1./ a., c., d., e., f., g., h., m., pontokban foglalt esetekben a Társulási Tanácsban résztvevő tagok minősített többséggel hozott határozata szükséges.” mondat helyébe az alábbi mondat lép: „A VII/1.1. a), c), d), e), f), g), h), m) és o) pontokban foglalt esetekben a Társulási Tanácsban résztvevő tagok minősített többséggel hozott határozata szükséges.”

**15. A** **Társulási Megállapodás VII/1.3. o) pontjából** az alábbi szövegrész törlésre kerül „és gazdasági vezetője”.

**16. A** **Társulási Megállapodás VII/3. pontjának második bekezdése** helyébe az alábbi mondat lép: „A Projekt Iroda önálló jogi személy, az Áht. 7.§ (2) bekezdés a) pontja szerinti, a Társulás hulladékgazdálkodási feladatinak ellátását végző költségvetési szerv.”

**17. A** **Társulási Megállapodás VII/3. pontjának harmadik bekezdésében** „és a gazdasági vezető” szövegrész törlésre kerül.

**18. A Társulási Megállapodás VII/3. pont utolsó bekezdése helyébe az alábbi mondat lép:**

„A Projekt Iroda szervezetére és működésére vonatkozó részletes szabályozást a Társulás Tanácsa által jóváhagyott Szervezeti és Működési Szabályzat tartalmazza.”

**19. A** **Társulási Megállapodás VII/4. pontjának negyedik bekezdés** **b) pontjából** „féléves és” szövegrész törlésre kerül.

**20. A** **Társulási Megállapodás VII/4. pontjának hatodik bekezdésében** „A jelen fejezet” szövegrész helyébe a következő szövegrész lép: „A jelen VII/4. pont negyedik bekezdés”.

**21. A** **Társulási Megállapodás XI/1. pontja az alábbi második bekezdéssel egészül ki:** „Amennyiben a beruházás jelen szerződés aláírásától számított 3 éven belül nem kezdődik meg, illetve az aláírástól számított 6 éven belül nem valósul meg, úgy Tagok a fent megjelölt határidő letelte után, ezen okból is élhetnek felmondási jogukkal.”

**22. A** **Társulási Megállapodás XI/1. pontjának harmadik bekezdésen** a „továbbá a Társulás, mind kedvezményezett támogatásban részesült, a kötelező üzemeltetési, fenntartási időtartam lejártának napjáig.” szövegrész törlésre kerül.

**23. A Társulási Megállapodás XI/3. pont második bekezdése helyébe az alábbi szöveg lép:**

„A csatlakozási szándék kinyilvánításához a társulni kívánó önkormányzatok képviselő-testületének minősített többséggel, legalább hat hónappal korábban meghozott határozata szükséges, melynek tartalmaznia kell, hogy a testület elfogadja a Társulás céljait is tartalmazó Társulási Megállapodást, továbbá a feladatok megvalósításához ráeső költségvetési hozzájárulást biztosítja. Erről a Társulási Tanácsot értesíteni kell. A társuláshoz csatlakozni a naptári év első napjával és július 1. napjával lehet.”

**24.** A **Társulási Megállapodás 1. számú mellékletének** megnevezése „Tagi önkormányzatok felsorolása a helyi önkormányzati képviselők és polgármesterek választásáról szóló törvényben meghatározott időpont szerinti lakosságszámmal”

**25. A Társulási Megállapodás 4. számú melléklete** törlésre kerül.

**II.**

1. A Képviselő-testület a Társulási Megállapodást az I. pontban foglalt módosítással egységes szerkezetbe foglalva a határozat melléklete szerinti tartalommal elfogadja.

2. A Képviselő-testület felhatalmazza a Polgármestert és a Jegyzőt a Közép-Duna Vidéke Hulladékgazdálkodási Önkormányzati Társulás módosítással egységes szerkezetbe foglalt Társulási Megállapodásának aláírására, valamint felkéri a Polgármestert, hogy a határozat megküldésével értesítse a Társulás Társulási Tanácsa Elnökét a Képviselő-testület döntéséről.

Felelős:

Határidő:

Polgárdi, 2015. április 29.

Tisztelettel:

Égi Tamás sk.

Társulási Tanács elnöke